চিকেন ফাজিতা পাস্তা
উপকরণ— 
তিনটে চিকেন ব্রেস্ট (টুকরো করা)
লাল, হলুদ, সবুজ ক্যাপসিকাম আর পেঁয়াজ একটা করে (কুচনো)
পেনে পাস্তা চার কাপ
 পাঁচ কাপ দুধ
এক টেবিল চামচ লাল লঙ্কাগুঁড়ো
এক টেবিল চামচ জিরেগুঁড়ো
এক টেবিল চামচ রসুনবাটা
এক চা-চামচ নুন আর গোলমরিচ
এক কাপ চিজ গ্রেট করা
সাদা তেল
সাজানোর জন্য পার্সলে পাতা

প্রণালী—
ফ্রাইং প্যানে সাদা তেল গরম করে টুকরো করা চিকেন ব্রেস্ট ভাল করে ভেজে নিন। অল্প আঁচে অনেকক্ষণ ধরে ভাজুন যাতে চিকেন মোটামুটি সেদ্ধ হয়ে যায়।
এবার চিকেন তুলে নিয়ে ওই তেলেই পেঁয়াজ এবং লাল, হলুদ, সবুজ ক্যাপসিকাম দিয়ে ভাল করে নেড়ে নিন। লালচে হয়ে এলে তাতে চিকেনটা মিশিয়ে দিয়ে আবার নাড়ুন।
এবার একে একে নুন, গোলমরিচ, জিরেগুঁড়ো, রসুনবাটা, লাল লঙ্কাগুঁড়ো দিয়ে দিন। দুধটাও মিশিয়ে দিয়ে ভাল করে নাড়ুন।
ঘন হয়ে এলে আগে থেকে সেদ্ধ করে রাখা পেনে পাস্তা মিশিয়ে দিন। ভাল করে নেড়ে চিজ মেশান।
হয়ে গেলে পাত্রে ঢেলে উপর থেকে পার্সলে পাতা ছড়িয়ে দিয়ে গরম গরম পরিবেশন করুন।
স্পিনাচ প্রন পাস্তা—
উপকরণ—
এক টেবিল চামচ মাখন
এক টেবিল চামচ 
অলিভ অয়েল
 দু’-তিন কোয়া রসুন কুচি
 মাঝারি মাপের গোটা দশ-বারো চিংড়ি
 এক চা-চামচ নুন এবং গোলমরিচ
 দে়ড় কাপ চিকেন ব্রথ
দেড় কাপ দুধ
২০০ গ্রাম ফেতুচ্চিনি পাস্তা
 চার কাপ পালং শাক
 আধ চা-চামচ ইতালিয়ান সিজনিং
 ১/৪ কাপ পার্মেজান চিজ

প্রণালী—
একটা পাত্রে মাখন, অলিভ অয়েল মিশিয়ে গরম করুন। তাতে রসুন কুচি দিয়ে চিংড়িগুলো ভেজে ফেলুন। আধ চা-চামচ নুন আর গোলমরিচ দিয়ে চিংড়ির দু’পিঠই লাল করে ভাজবেন। হয়ে গেলে আলাদা একটা পাত্রে তুলে রাখুন।
এবার সেই পাত্রেই চিকেন ব্রথ আর দুধ মিশিয়ে তাতে পাস্তা সেদ্ধ করতে বসিয়ে দিন। অনেকক্ষণ ধরে ফুটতে দিন যাতে পুরোপুরি সেদ্ধ হয়ে যায়।
এবার পালং শাক মিশিয়ে দিন। ভাল করে নাড়তে থাকুন। একে একে আধ চা-চামচ নুন, গোলমরিচ, ইতালিয়ান সিজনিং আর গ্রেট করা পার্মেজান চিজ দিয়ে দিন।
মাখো-মাখো হয়ে এলে ভেজে রাখা চিংড়িগুলো মিশিয়ে দিন এতে। নেড়েচেড়ে পাত্রে তুলে নিন। শেষে উপর থেকে আরেকটু পার্মেজান চিজ ছড়িয়ে নিলেই তৈরি স্পিনাচ প্রন পাস্তা।
সসেজ পাস্তা
উপকরণ
২৫০ গ্রাম পাস্তা বা ম্যাকারনি
৩০০ গ্রাম চিকেন সসেজ
 টুকরো করে কাটা পেঁয়াজ এবং লাল, হলুদ, সবুজ ক্যাপসিকাম
 দু’টো বড় টমেটো 
টুকরো করা
 পাঁচ-ছ’কোয়া রসুন
 অল্প নুন, গোলমরিচ
 এক টেবিলচামচ অরিগ্যানো
 গ্রেট করা চিজ
 অলিভ অয়েল
প্রণালী
প্রথমে জলে অল্প নুন দিয়ে পাস্তা/ম্যাকারনি সেদ্ধ করে নিন।
এবার ফ্রাইং প্যানে অলিভ অয়েল গরম করে চিকেন সসেজগুলো ভেজে নিন ভাল করে। গাঢ় বাদামি হয়ে এলে তুলে নিন।
এবার তেলে একে একে লাল, হলুদ, সবুজ ক্যাপসিকাম আর পেঁয়াজ দিয়ে ভাজুন। রসুন কোয়াগুলো কুচিয়ে দিয়ে দিন।
ভাজা ভাজা হয়ে গেলে টমেটো মেশান। গোলমরিচ, নুন, অরিগ্যানো দিয়ে নেড়ে নিন ভালমতো।
এবার ভেজে রাখা সসেজের টুকরোগুলো দিয়ে ঢাকা বন্ধ করে আঁচ কমিয়ে দিন।
কিছুক্ষণ পর ঢাকা খুলে সেদ্ধ করে রাখা পাস্তা/ম্যাকারনি মিশিয়ে ভাল করে নাড়াচাড়া করে নামিয়ে নিন। উপরে চিজ গ্রেট করে ছড়িয়ে দিলেই জিভে জল!